b'\n_START_ARTICLE_\nGradi\xc5\xa1\xc4\x87anskohrvatski jezik\n_START_SECTION_\nGradi\xc5\xa1\xc4\x87anskohrvatski mikrojezik\n_START_PARAGRAPH_\nGradi\xc5\xa1\xc4\x87anskohrvatski kao i op\xc4\x87ehrvatski standardni jezik ravnomjernije objedinjuje gradi\xc5\xa1\xc4\x87anskohrvatske \xc4\x8dakavske, \xc5\xa1tokavske i kajkavske govore, za razliku od op\xc4\x87ehrvatskoga standardnog jezika koji se ve\xc4\x87im dijelom temelji na najrasprostranjenijoj hrvatskoj \xc5\xa1tokav\xc5\xa1tini, a manjim dijelima na \xc4\x8dakav\xc5\xa1tini i kajkav\xc5\xa1tini. Gradi\xc5\xa1\xc4\x87anskohrvatskom knji\xc5\xbeevnom mikrojeziku temelj je najrasprostranjenija u Gradi\xc5\xa1\xc4\x87u hrvatska \xc4\x8dakav\xc5\xa1tina. Zanimljivo je kako su sva tri hrvatska narje\xc4\x8dja u Gradi\xc5\xa1\xc4\x87u znatnije ujedna\xc4\x8denija o onih u domovini i to prvenstveno poradi toga \xc5\xa1to ih nije razdvajala vi\xc5\xa1estoljetna vladavina razli\xc4\x8ditih carstava te nisu bili podlo\xc5\xbeni razli\xc4\x8ditim jezi\xc4\x8dnim utjecajima nego su bili pod istim jezi\xc4\x8dnim utjecajem \xc5\xa1to je rezultiralo jedinstvenim hrvatskim mikrojezikom Hrvata iz Gradi\xc5\xa1\xc4\x87a._NEWLINE_Nijemci i Ma\xc4\x91ari su ga neko\xc4\x87 imenovali Wassercroate Sprache ili Feh\xc3\xa9rhorv\xc3\xa1t nyelv (Bjelohrvatski). _NEWLINE_Unato\xc4\x8d okru\xc5\xbeenju drugim mnogobrojnijim jezicima Gradi\xc5\xa1\xc4\x87anski Hrvati uspjeli su o\xc4\x8duvati hrvatski jezik do dana dana\xc5\xa1njega, gradi\xc5\xa1\xc4\x87anskohrvatski danas govori pribli\xc5\xbeno 70 tisu\xc4\x87a Hrvata u Gradi\xc5\xa1\xc4\x87u  (Austriji, Ma\xc4\x91arskoj, Slova\xc4\x8dkoj i u \xc4\x8ce\xc5\xa1koj).\n_START_SECTION_\nPorijeklo hrvatskih narje\xc4\x8dja u Gradi\xc5\xa1\xc4\x87u\n_START_PARAGRAPH_\nGradi\xc5\xa1\xc4\x87anskohrvatska narja\xc4\x8dja potje\xc4\x8dju ve\xc4\x87inom iz Pounja te Pounju susjednih krajeva, iako ima i mje\xc5\xa1anja. Npr. za Vla\xc5\xa1ko narje\xc4\x8dje se misli da je rije\xc4\x8d o doseljenicima u Pounje iz Dalmacije, koji su nakon toga prebjegli u Gradi\xc5\xa1\xc4\x87e._NEWLINE_\xc5\xa0tojsko narje\xc4\x8dje je ju\xc5\xbeni (ikavski) \xc4\x8dakavski, koji posjeduje prijelazne elemente prema \xc5\xa1tokavskom._NEWLINE_Vla\xc5\xa1ko narje\xc4\x8dje je \xc5\xa1\xc4\x87akavski ikavski koji se razvio iz podru\xc4\x8dja zapadnog dijalekta, no s pokazuje i zna\xc4\x8dajke arhai\xc4\x8dnog slavonskog dijalekta. Radi toga ga se ponekad izdvaja kao posebnu (Vla\xc5\xa1ku) oazu._NEWLINE_Ostala narje\xc4\x8dja su ikavsko-ekavska \xc4\x8dakavska, srednje\xc4\x8dakavska (s pojedinim kajkavskim oazama). Kajkavski je oko Soprona, iako neki autori (Lon\xc4\x8dari\xc4\x87) te govore stavlja kao mje\xc5\xa1avinu me\xc4\x91imursko-zapadnoslavonske kajkav\xc5\xa1tine.\n_START_SECTION_\nPovijest gradi\xc5\xa1\xc4\x87anskih Hrvata\n_START_PARAGRAPH_\nHrvati su doselili na ozemlje Gradi\xc5\xa1\xc4\x87a u granicama povijesnog hrvatsko-ugarskog kraljevstva, to jest na tlu neko\xc4\x8d zapadne Ugarske u 16. stolje\xc4\x87u. Taj prostor obuhva\xc4\x87a dana\xc5\xa1nji teritorij isto\xc4\x8dne Austrije, zapadne Ma\xc4\x91arske, jugozapadne Slova\xc4\x8dke i jugoisto\xc4\x8dne \xc4\x8ce\xc5\xa1ke. Prido\xc5\xa1li Hrvati ve\xc4\x87inom su bili iz krajeva naj\xc5\xbee\xc5\xa1\xc4\x87e ugro\xc5\xbeenih turskom navalom, to jest iz neko\xc4\x8d povijesne ju\xc5\xbene Hrvatske, a to su dana\xc5\xa1nji krajevi Like, unutarnje Dalmacije, Korduna te prostor \xc4\x8ditave zapadne Bosne. Doseljavanje Hrvata dogodilo se je u tri selidbena vala, 1530-ih, 1540-ih te u tre\xc4\x87em valu tijekom 1550-ih i 1560-ih godina. Glede o\xc4\x8duvanog narodnoga predanja i crkvenih isprava pu\xc4\x8danstvo je podrijetlom iz okolice; Knina, Klisa, Jajca, Udbine, Vrbasa, Sane i Pounja, a njihov broj se procjenjivao na oko 200 tisu\xc4\x87a du\xc5\xa1a.'